1. ปัจจัยความเสี่ยง (Risk Assessments)

1. 1 ความเสี่ยงจากการเปลี่ยนแปลงเทคโนโลยีการผลิตที่สำคัญ (Manufacturing
Technology Risk)

  อุตสาหกรรมอิเล็กทรอนิกส์มีลักษณะการเปลี่ยนแปลงเทคโนโลยีอย่างรวดเร็ว
  อย่างไรก็ดีพัฒนาการของเทคโนโลยีการผลิตมีแนวโน้มการเปลี่ยนแปลงแบบค่อยเป็นค่อยไป
  และสามารถพยากรณ์ทิศทางการเปลี่ยนแปลงได้ แต่กระนั้นก็ดี
  ยังคงมีความเสี่ยงจากการสูญเสียความสามารถในการแข่งขัน
  ถ้าบริษัทขาดการลงทุนด้านเทคนิคการผลิตและเครื่องจักรที่ทันสมัย

กลยุทธ์

  บุคลากรด้านเทคนิคของบริษัทได้ให้ข้อเสนอแนะอย่างสม่ำเสมอถึงพัฒนาการเทคโนโลยีการผลิตและคำเสนอแนะต่อฝ่ายจัดการถึงเทคโนโลยีที่บริษัทควรลงทุนเพื่อรักษาขีดความสามารถในการแข่งขัน
  ยิ่งไปกว่านั้นบริษัทได้มีความสัมพันธ์ที่ดีมหาวิทยาลัยมหานครและสถาบันเทคโนโลยีพระจอมเกล้าเจ้าคุณทหารลาดกระบัง
  ในด้านเทคโนโลยีและการถ่ายทอดความความรู้ใหม่ๆ
  เพื่อลดความเสี่ยงของเทคโนโลยีการผลิตที่ล้าสมัย

1.2 ความเสี่ยงจากการเปลี่ยนแปลงเทคโนโลยีของผลิตภัณฑ์ (Product Technology Risk)

  การเปลี่ยนแปลงอย่างรวดเร็วในเทคโนโลยีผลิตภัณฑ์และความเสี่ยงที่ตามมาจากการล้าสมัยของผลิตภัณฑ์
  เห็นได้ชัดเจนในกลุ่มสินค้าประเภทอุปโภคบริโภค
  ซึ่งแตกต่างไปจากกลุ่มสินค้าอุตสาหกรรมที่ได้รับการออกแบบในเชิงอนุรักษ์
  ไม่มีการเปลี่ยนแปลงอย่างฉับพลัน และมีวงจรผลิตภัณฑ์ที่ยาวนานกว่า

กลยุทธ์

  บริษัทไม่ได้รับผลกระทบอย่างรุนแรงต่อความเสี่ยงที่เกี่ยวกับความล้าสมัยของผลิตภัณฑ์
  เนื่องจากบริษัทไม่ต้องรับผิดชอบในพัฒนาการของสินค้าและไม่ได้ครอบครองใบอนุญาตหรือสูตรการผลิตสินค้า
  บริษัทเพียงแต่ดำเนินธุรกิจรับผลิตสินค้าตามคำสั่งซื้อจากลูกค้า
  และลูกค้าผูกพันในสินค้าที่บริษัทผลิตอย่างมีคุณภาพตามที่ตกลงกันไว้
  และด้วยกลยุทธ์บริษัทในการมุ่งเน้นกลุ่มสินค้าอุตสาหกรรม
  ซึ่งเทคโนโลยีมีการเปลี่ยนแปลงแบบค่อยเป็นค่อยไป จึงช่วยลดความเสี่ยงจากสินค้าล้าสมัย
  นอกจากนี้
  การที่บริษัทมีฐานลูกค้าที่หลากหลายย่อมทำให้มีความเสี่ยงจากการเปลี่ยนแปลงเทคโนโลยีของผลิตภัณฑ์น้อยลงด้วย

1.3 ความเสี่ยงในเรื่องกำลังการผลิต (Capacity Risk)

  บริษัทต้องมั่นใจว่ามีกำลังการผลิตอย่างเพียงพอที่ตอบสนองความต้องการของลูกค้า มิฉะนั้นแล้ว
  บริษัทอาจมีความเสี่ยงในการสูญเสียคำสั่งซื้อจากลูกค้าและอาจจะนำไปสู่การสูญเสียลูกค้าในที่สุด
  ไม่เพียงเท่านั้น
  บริษัทต้องมั่นใจว่ามีเงินทุนหมุนเวียนที่เพียงพอสำหรับการสั่งซื้อวัตถุดิบเพื่อรองรับความต้องการที่เติบโตขึ้น

กลยุทธ์

  เมื่อปลายปี 2545 บริษัทได้ทำสัญญาเช่าอาคารโรงงานระยะเวลา 3 ปี
  และสามารถต่ออายุสัญญาเช่าได้อีก 2ปีหลังจากหมดสัญญาเช่า 3 ปีแรกแล้ว และ
  บริษัทฯยังมีสิทธิซื้อโรงงานที่เช่าภายใน 5 ปี
  จากวันทำสัญญาเช่าโดยค่าเช่าที่จ่ายไปในระหว่างเช่าสามารถนำมาหักจากค่าซื้อโรงงานได้
  ประกอบกับบริษัทฯมีเงินสดคงเหลือจำนวนมาก ณ วันสิ้นปี
  รวมทั้งวงเงินสินเชื่อที่ได้รับการสนับสนุนจากธนาคารหลายแห่ง
  บริษัทจึงมั่นใจว่าจะมีกำลังการผลิตและเงินทุนหมุนเวียนที่มากพอกับความต้องการการขยายตลาดและกำลังผลิตในอนาคต

1.4 ความเสี่ยงในเรื่องการจัดหาวัตถุดิบ (Source of Materials Risk)

  วัตถุดิบหลักที่ใช้ ได้แก่ ชิ้นส่วนและอุปกรณ์อิเล็กทรอนิกส์ประมาณ 90%
  สั่งซื้อจากต่างประเทศโดยนำเข้าจาก สิงค์โปร์ ฮ่องกง ไต้หวัน เยอรมัน และสหรัฐอเมริกา
  ในอนาคตบริษัทมีนโยบายที่จะจัดซื้อชิ้นส่วนวัสดุที่สามารถหาได้ในประเทศโดยพิจารณาราคาและคุณภาพเป็นสำคัญ

กลยุทธ์

  ในการจัดหาวัตถุดิบและชิ้นส่วนในการประกอบผลิตภัณฑ์นั้น
  บริษัทดำเนินการโดยสำนักงานจัดซื้อในประเทศเยอรมัน เดนมาร์ก ฮ่องกง สหรัฐอเมริกา
  และหน่วยงานจัดซื้อกลางที่กรุงเทพฯ โดยจัดทำรายการชิ้นส่วนวัสดุที่ต้องการใช้ในโครงการต่างๆ
  ให้กับสำนักงานจัดซื้อต่างๆ และผู้แทนจำหน่ายชิ้นส่วนวัสดุรายอื่นๆ ที่บริษัทฯ
  คาดว่าจะสามารถหาชิ้นส่วนที่ต้องการได้
  ทั้งนี้การอนุมัติสั่งซื้อวัตถุดิบจะอยู่ในความรับผิดชอบของหน่วยงานจัดซื้อกลางที่กรุงเทพฯ

  บริษัทไม่มีการพึ่งพิงสำนักงานจัดซื้อรายใดรายหนึ่งอย่างมีนัยสำคัญเนื่องจากในกระบวนการจัดซื้อ
  สำนักงานจัดซื้อกลางที่กรุงเทพฯ
  จะส่งรายชื่อชิ้นส่วนและวัตถุดิบที่ต้องการให้กับสำนักงานจัดซื้อและผู้จัดจำหน่ายวัตถุดิบอีกหลายราย
  และจะตัดสินใจเลือกซื้อโดยตรงกับผู้จัดจำหน่ายหรือสั่งซื้อผ่านทางสำนักงานจัดซื้อใดขึ้นอยู่กับเงื่อนไขและราคาเป็นสำคัญ

  สภาวะการขาดแคลนชิ้นส่วนอิเล็กทรอนิกส์และวัตถุดิบมีแนวโน้มเพิ่มขึ้นในปลายปี 2546
  และจะสืบเนื่องในตลอดปี 2547 โดยเฉพาะชิ้นส่วนอิเล็กทรอนิกส์ประเภทหน่วยความจำ
  ซึ่งคาดว่าระยะเวลาที่จะได้จากโรงงานผลิตหน่วยความจำจะยาวนานมากขึ้น
  ถึงขนาดว่าอาจจะต้องเข้าคิวในการสั่งจอง และแน่นอนว่าราคาจะสูงขึ้น
  ทางบริษัทฯได้มีการปรับกลยุทธ์ การจัดหาวัตถุดิบ
  โดยการจัดตั้งสำนักงานดูแลด้านการจัดหาวัตถุดิบเพิ่มเติมในประเทศสิงคโปร์
  นอกเหนือไปจากนายหน้าในการจัดหาวัตถุดิบเดิมที่มีอยู่ในประเทศเยอรมัน เดนมาร์ก ฮ่องกง
  และ สหรัฐอเมริกา ทางบริษัทฯยังได้ทำการสั่งจองวัตถุดิบดังกล่าวไว้ล่วงหน้ากับผู้ขาย
  ซึ่งได้ตกลงกันเป็นพันธมิตรทางธุรกิจในระยะยาวด้วย
  ซึ่งจะช่วยทำให้ลดปัญหาสภาวะการขาดแคลนได้

1.5 ความเสี่ยงในการแข่งขัน (Competition Risk)

  ธุรกิจรับจ้างผลิตผลิตภัณฑ์อิเล็กทรอนิกส์จัดอยู่ในประเภทมีความแข่งขันสูงและบริษัทต้องต่อสู้กับคู่แข่งที่มีความแข็งแกร่งในระดับนานาชาติ
  ดังนั้น ดังนั้นบริษัทจำเป็นต้องมีกลยุทธ์ที่ชัดเจน เพื่อต่อสู้กับแรงกดดันในการดำเนินธุรกิจ

กลยุทธ์

  บริษัทได้มีกลยุทธ์ที่ชัดเจนโดยการมุ่งเน้นในการผลิตและให้บริการแบบครบวงจร (Full
  Turnkey Box Build) ซึ่งเป็นข้อได้เปรียบของบริษัท
  เนื่องจากคู่แข่งที่สามารถผลิตสินค้าประเภทเดียวกับบริษัทแต่จะมีต้นทุนค่าแรงและค่าประกอบการที่สูงมากกว่าของบริษัท
  ในขณะที่คู่แข่งบางรายที่อาจจะมีต้นทุนค่าแรงและค่าประกอบการที่ต่ำกว่าของบริษัทแต่จะด้อยกว่าบริษัทในเรื่องคุณภาพการผลิต
  ในปี 2546 บริษัทได้ผ่านการทดสอบใบรับรองมาตรฐานคุณภาพการผลิต ISO/TS 16949 :
  2002 ซึ่งเป็นมาตรฐานคุณภาพการผลิตที่สูงสุดในปัจจุบัน
  เป็นเครื่องบ่งชี้คุณภาพและมาตรฐานการผลิตของบริษัทได้เป็นอย่างดี

  1.6 ความเสี่ยงจาการขาดแคลนพนักงานที่มีความเชี่ยวชาญพิเศษ (High Skills Employees
  Risk)

  ปัจจุบันอุตสาหกรรมอีเล็คโทรนิคส์มีการเติบโตค่อนข้างสูง
  และต้องมีบุคลากรที่มีทักษะทางด้านเทคโนโลยี่
  เรียนรู้และปรับตัวทันการเปลี่ยนแปลงความต้องการของตลาดและกรรมวิธีการผลิต
  รวมทั้งมีความสามารถในการจัดหาวัตถุดิบทีมีคุณภาพ ราคาเหมาะสม และส่งมอบตรงเวลา
  ซึ่งบุคลากรประเภทนี้มีจำกัดในประเทศ และมีการย้ายงานบ่อย

กลยุทธ์

  บริษัทได้มีกลยุทธ์โดยมุ่งมั่นพัฒนาฝึกอบรมส่งเสริมความรู้
  ความสามารถให้แก่พนักงานโดยสม่ำเสมออย่างต่อเนื่อง
  นอกจากนี้บริษัทยังมีนโยบายในการจ่ายผลตอบแทนที่สามารถแข่งขันกับตลาด
  มีสภาพการทำงานและสิ่งแวดล้อมที่ดี รวมทั้งการเสนอขายใบสำคัญแสดงสิทธิให้แก่พนักงาน
  เพื่อสร้างแรงจูงใจและ ร่วมปฏิบัติงานกับบริษัทฯอย่างมีประสิทธิภาพต่อไป

1.7 ความเสี่ยงจากอัตราแลกเปลี่ยน (Foreign Exchange Risk)

  ค่าใช้จ่ายหลักในการผลิตของบริษัท คือ การสั่งซื้อวัตถุดิบจากต่างประเทศ
  ซึ่งส่วนใหญ่อยู่ในรูปเงินตราต่างประเทศ (เกือบทั้งหมดเป็นรูปเงินเหรียญสหรัฐ) ในขณะเดียวกัน
  บริษัทมียอดขายเกือบทั้งหมดในรูปเงินเหรียญสหรัฐเช่นกัน
  ดังนั้นจึงเป็นการลดความเสี่ยงจากอัตราแลกเปลี่ยน (Natural Hedge) ให้เหลือน้อยที่สุด
  อย่างไรก็ตามการบันทึกรายการบัญชีทั้งรายได้และค่าใช้จ่ายอยู่ในรูปเงินบาท
  ดังนั้นความผันผวนจากอัตราแลกเปลี่ยนอาจมีผลก่อให้เกิดกำไรหรือขาดทุนจากอัตราแลกเปลี่ยนซึ่งเกิดจากระบบบันทึกตามมาตรฐานทางบัญชีได้

กลยุทธ์

  นอกจากการลดความเสี่ยงจากอัตราแลกเปลี่ยนด้วยการพยายามซื้อ(วัตถุดิบ)และขาย(สินค้า)ในสกุลเดียวกันแล้ว
  บริษัทบริหารความเสี่ยงจากอัตราแลกเปลี่ยน
  ด้วยการใช้สัญญาซื้อขายเงินตราต่างประเทศล่วงหน้า(Forward Exchange Contract)
  ทั้งรูปเงินบาทและเงินตราต่างประเทศ
  ซึ่งสามารถนำมาเป็นเครื่องมือในการป้องกันความเสี่ยงจากความผันผวนของอัตราแลกเปลี่ยนได้เป็นอย่างดี

  1.8 ความเสี่ยงจากลูกค้ารายใหญ่รายหนึ่งรายใดหรือกลุ่มหนึ่งกลุ่มใด (Risk of over
  Reliance on One Customer or One Sector)

  มีหลายบริษัทที่รับจ้างผลิตสินค้าอิเล็กทรอนิกส์ได้รับความลำบากหรือได้รับผลกระทบที่รุนแรงจากการที่มีลูกค้ารายใหญ่เพียงรายหนึ่งรายใดหรือกลุ่มหนึ่งกลุ่มใด
  ไม่มีคำสั่งซื้อหรือลดจำนวนคำสั่งซื้อเมื่ออยู่ในภาวะเศรษฐกิจถดถอย

กลยุทธ์

  ฝ่ายจัดการได้ตระหนักถึงความเสี่ยงจากการที่ต้องพึ่งพาลูกค้ารายใหญ่ๆ ไม่กี่ราย
  จึงดำเนินการกระจายฐานลูกค้า กลุ่มตลาดเป้าหมาย และกลุ่มภาคพื้นทวีป ให้กว้างขวางยิ่งขึ้น
  โดยลูกค้ารายใหญ่ที่สุดของบริษัทคิดเป็นยอดขายประมาณร้อยละ 15 ของยอดขายรวม
  และลูกค้ารายใหญ่ 5 รายแรกก็มียอดขายรวมกันคิดเป็นประมาณร้อยละ 40 ของยอดขายรวม
  สำหรับสัดส่วนการขายที่ใหญ่ที่สุด (ประมาณร้อยละ 41)
  อยู่ในกลุ่มสินค้าวงจรควบคุมระบบอุตสาหกรรมที่สร้างรายได้และกำไรให้แก่บริษัทได้เป็นอย่างดี
  แต่บริษัทก็ยังมีกำไรส่วนเพิ่มอีกมากที่มาจากสินค้าในกลุ่มอุตสาหกรรมอิเล็กทรอนิกส์ยานยนต์
  สื่อสารและโทรคมนาคม อุปกรณ์สำนักงานอัตโนมัติ และ อุปกรณ์สื่อด้านเสียงและภาพ
  จึงก่อให้เกิดดุลยภาพในการกระจายกลุ่มฐานลูกค้า

  สำหรับการแบ่งกลุ่มลูกค้าในเชิงภูมิประเทศ
  ยอดขายส่วนใหญ่มาจากลูกค้าในกลุ่มประเทศสแกนดิเนเวีย(45%) ยุโรปตะวันตก(15%)
  และอเมริกาเหนือ(32%)

  กล่าวโดยสรุป
  บริษัทมีการกระจายกลุ่มลูกค้าตามลักษณะประเภทอุตสาหกรรมและตามลักษณะภูมิประเทศที่เหมาะสมและมีโครงสร้างที่แข็งแกร่ง
  ซึ่งเป็นการลดความเสี่ยงจากการหดตัวโดยไม่คาดหมาย
  จากลูกค้ารายหนึ่งรายใดหรือกลุ่มหนึ่งกลุ่มใด

9.  ความเสี่ยงจาก Dilution Effect จากการใช้สิทธิของใบสำคัญแสดงสิทธิ (Risk of
    Dilution Effect from the exercise of warrants )

  เนื่องจากบริษัทฯได้มีการออกใบสำคัญแสดงสิทธิเมื่อ 3
  ปีที่แล้วและยังคงเหลือใบสำคัญแสดงสิทธิที่ยังไม่ได้ใช้สิทธิอีกเป็น จำนวน 47.1 ล้านหุ้น
  หากผู้ถือใบสำคัญแสดงสิทธิดังกล่าวได้ทำการใช้สิทธิในการซื้อหุ้นสามัญของบริษัทฯเต็มจำนวน
  ผู้ลงทุนซื้อหุ้นสามัญของบริษัทฯซึ่งมีจำนวนหุ้น ณ. วันที่ 31 ธันวาคม 2546 จำนวน
  191,979,486 หุ้นอาจได้รับผลกระทบจาก Dilution Effect โดยมีอัตราส่วนเหลือ 80%
  ของจำนวนหุ้นทั้งหมด